Yfirvöld í Sydney í Ástralíu undirbúa flutning á þúsundum manna frá úthverfum í vesturhluta borgarinnar vegna flóðahættu. Óttast er einhver mestu flóð á þeim slóðum í sex áratugi.
Þegar hafa hátt í tuttugu þúsund manns orðið að yfirgefa heimili sín vegna flóða í Nýja Suður-Wales, en ekki er vitað um manntjón eða alvarleg slys af völdum hamfaranna. Mikil úrkoma hefur verið á þessum slóðum síðustu daga og ár og lækir flætt yfir bakka sína svo vatnsborð hefur sums staðar ekki verið hærra í þrjá áratugi. Að sögn veðurfræðinga er fram undan enn meiri rigning. Björgunarsveitir hafa haft í nógu að snúast, en þeim hafa borist hátt í níu þúsund hjálparbeiðnir síðan flóðin byrjuðu. Íbúar Nýja Suður-Wales hafa verið beðnir um að vera ekki á ferli að óþörfu og vinna heima ef hægt er. Vísindamenn hafa á undanförnum árum varað við miklum öfgum í veðri í Ástralíu af völdum loftslagsbreytinga og Gladys Berejiklian, forsætisráðherra Nýja Suður-Wales, minnti á það um helgina að fyrir rúmu ári hefðu verið miklir gróðureldar í fylkinu vegna óvenjumikilla þurrka. Scott Morrison, forsætisráðherra Ástralíu, sem sakaður hefur verið um að draga lappirnar í loftslagsmálum, sagði flóðin núna enn eina prófraunina fyrir landsmenn og gaf til kynna að herinn yrði kallaður út til hjálpar á hamfarasvæðunum.
Þúsundir hafa orðið að yfirgefa heimili sín vegna flóða í austanverðri Ástralíu, verið er að undirbúa frekari flutning fólks frá hverfum í vesturhluta Sydney-borgar.